У складу са чланом 38. Закона о удружењима („Службени гласник РС“, број 51/09,99/11-др. Закон и 44/2018 – др. закон), чланом 6. Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник РС“, број 16/2018), чланом 6. и члана 9. став 6. а у вези са ставом 2. истог члана Правилника о начину, критеријумима и поступку доделе средстава из буџета Општине Босилеград за подстицање пројеката од јавног интереса које реализују удружења, („Сл. гласник број:40/18) и Правилника о измени Правилника о начину, критеријумима и поступку доделе средстава из буџета Општине Босилеград за подстицање пројеката од јавног интереса које реализују удружења број 06-314/2019) од 25.12.2019 године , Општинско веће општине Босилеград, на предлог Комисије за доделу средстава удружењима за финансирање и суфинансирање пројеката од јавног интереса у Општини Босилеград број: 06-43/2024 од 17.01.2024 године , расписује

**ЈАВНИ КОНКУРС**

**ЗА ДОДЕЛУ СРЕДСТАВА ИЗ БУЏЕТА ОПШТИНЕ БОСИЛЕГРАД ЗА ПОДСТИЦАЊЕ ПРОЈЕКАТА ИЛИ НЕДОСТАЈУЋЕГ ДЕЛА СРЕДСТАВА ЗА ФИНАНСИРАЊЕ ПРОЈЕКАТА ОД ЈАВНОГ ИНТЕРЕСА КОЈЕ РЕАЛИЗУЈУ УДРУЖЕЊА ЗА 2024. ГОДИНУ**

**ПРЕДМЕТ ЈАВНОГ КОНКУРСА**

Предмет јавног конкурса су пројекти у областима од јавног интереса на територији општине Босилеград, у складу са Правилником о утврђивању јавног интереса , („Сл. гласник број: 40/18) и Правилника о измени Правилника о начину, критеријумима и поступку доделе средстава из буџета Општине Босилеград за подстицање пројеката од јавног интереса које реализују удружења број 06-314/2019) од 25.12.2019 године , Одлуком о приоритетним областима од јавног интереса за текући период 06- 40-4/21 , од 16.01.2024. године :

 1. Туризам

- Промоција туризма у руралним областима, бањама, мото туризма и др.

 2. Пољопривреда

 - Развој пчеларства

 3. Заштита и очување природе и заштита животне средине

 - Развијање програма и мера за заштиту земљишта, воде, биљног и животињског света, уклањање смећа (у сеоским срединама, приградским насељима и др.)

 4. Очување културне и историјске традиције

 - подстицај традиционалних вредности

 5. Култура

 - Програми и пројекти удружења у култури која својим квалитетом доприносе развоју културе и уметности

 6. Друштвена брига о старим особама

 - Друштвена брига о пензионерима

 7. Унапређење квалитета живота особа са инвалидитетом

 - Обезбеђивање неопходне опреме за лица са инвалидитетом

 8. Борачко инвалидска заштита

 - Професионална рехабилитација цивилних инвалида рата

**ПРАВО УЧЕШЋА НА ЈАВНОМ КОНКУРСУ**

Право учешћа на јавном конкурсу имају удружења која су регистрована на територији општине Босилеград, односно друге општине или града Републике Србије, с тим да пројектне активности реализују на територији општине Босилеград.

Комисија за доделу средстава удружењима за финансирање и суфинансирање пројеката од јавног интереса у Општини Босилеград (у даљем тексту: Комисија), по службеној дужности, утврђује да ли је удружење предлагач пројекта/учесник конкурса уписано у регистар надлежног органа, да ли се, према статутарним одредбама, циљеви тог удружења остварују у области у којој се пројекат реализује, као и да ли је рачун тог удружења у блокади.

Право учешћа на јавном конкурсу немају удружења која:

* Имају текући рачун у блокади;
* Су брисана из регистара надлежног органа, или су у поступку ликвидације, стечајном поступку или под привременом мером забране делатности.

Општина Босилеград **неће финансирати:**

* Политичке и страначке организације, верске организације, групе и секте и њихове активности;
* Активности у виду додељивања награда и спонзорстава појединцима и другим организацијама;
* Активности који доносе профит удружењу;
* Активности које заговарају нетолерантност и насиље или било коју врсту дискриминације.

**ОБИМ СРЕДСТАВА ПРЕДВИЂЕНИХ ЗА ДОДЕЛУ ПО ЈАВНОМ КОНКУРСУ**

Средства за реализацију пројеката/програма из става 1. овог јавног конкурса обезбеђена су у буџету општине Босилеград за 2024. годину, на основу Одлуке о буџету општине Босилеград за 2024 . годину Бр. 06-474/2023 од 20.12.2023 год. у укупном износу од 9.077.634 ,00 динара и то:

* средства у износу од 2.300.000,00 динара за програме/пројекте у области туризма;
* средства у износу од 866.000,00 динара за програме/пројекте у области пољопривреде;
* средства у износу од 4. 600.000,00 динара за програме/пројекте у области заштите флоре и фауне и за програме/пројекте у области заштита животне средине;
* средства у износу од 1.261.634,00 динара за програме/пројекте у области очување кулутурне и историјске традиције, друштвена брига о старим особама, унапређење живота квалитета особа са инвалидитетом и борачко инвалидска заштита;
* средства у износу од 50.000,00 динара за програме/пројекте у области науке културе.

Средства која нису расподељена на јавном конкурсу, биће пренамењена.

**РОК ЗА ПОДНОШЕЊЕ ПРИЈАВА**

Јавни конкурс траје 15 дана.

Удружење предлагач пројекта/учесник конкурса подноси пријаву Комисији **у периоду од 01.02.2024 . године до 15.02.2024 . године до 1400 часова.**

**НАЧИН ПРИЈАВЉИВАЊА НА КОНКУРС**

Удружење предлагач пројекта/учесник конкурса предлог пројекта доставља на српском језику.

Пријаве на конкурс подносе се Комисији на посебним обрасцима који су саставни део конкурсне документације и чине саставни део Правилника о начину, критеријумима и поступку доделе средстава из буџета Општине Босилеград за подстицање пројеката од јавног интереса које реализују удружења.

Пријаве на конкурс могу се поднети у електронској форми ( ЦД) или у пошиљци предатој пошти или на писарници Општинске управе општине Босилеград и то најкасније до истека последњег дана утврђеног за подношење пријаве на конкурс.

Неблаговремене пријаве неће бити разматране, а непотпуне пријаве ће се сматрати неисправним.

**Неблаговременом пријавом се сматра пријава која је поднета по истеку рока за подношење пријава, односно пријава која није стигла до 15.02.2024. године до 1400 часова.**

Удружење предлагач пројекта/учесник конкурса може поднети само једну пријаву на јавни конкурс, са једним предлогом пројекта.

Конкурсна документација се може преузети са званичне интернет странице општине Босилеград [**www.bosilegrad.rs**](http://www.bosilegrad.rs)

Конкурсна документација, потписана од стране овлашћеног лица, са попуњеним пратећим обрасцима, доставља се у електронској форми (ЦД) , у пошиљци у затвореној коверти или на писарници Општинске управе општине Босилеград или поштом на адресу Комисије, ул. Георги Димитров 82, 17540 Босилеград, са назнаком: „**Пријава по јавном конкурсу за финансирање и суфинансирање пројеката/програма од јавног интереса које реализују удружења грађана средствима из буџета општине Босилеград за 2024. годину - не отварати".** На полеђини коверте потребно је обавезно написати пуно име и адресу удружења.

**ТРАЈАЊЕ ПРОЈЕКТА**

Пројекат може трајати најмање 3 месеца, а најдуже до истека буџетске године.

**ПРЕГЛЕД КОНКУРСНЕ ДОКУМЕНТАЦИЈЕ КОЈУ ЈЕ ПОТРЕБНО ДОСТАВИТИ**

Конкурсна документација садржи:

* Попуњен пријавни образац;
* Попуњен образац предлога пројекта;
* Попуњен образац буџета пројекта (са образложењем извора финансирања сваке планиране ставке појединачно у табеларном приказу);
* Попуњен образац наративног буџета пројекта;
* Копију Статута Удружења;
* Доказ – потврда надлежног органа да нема неизмирене пореске дугове и дугове према организацијама социјалног осигурања;
* Писмену изјаву о обезбеђивању сопственог финансирања или суфинансирања;
* Писмене изјаве партнера о сарадњи на пројекту, ако се пројекат реализује на тај начин;
* Изјаву сагласности да Комисија за потребе поступка јавног конкурса може извршити увид, прибавити и обрадити личне податке о чињеницама о којима се води службена евиденција;
* План и програм за 2024 . годину за удружења особа са инвалидитетом која су регистрована ван територије општине Босилеград, а имају своје чланове удружења на територији општине Босилеград из којег се јасно види да ће реализацијом предложеног пројекта извршити веће укључивање својих чланова на територији општине Босилеград;
* Изјаву да средства за реализацију планираног пројекта нису обезбеђена на други начин;
* Доказ – изјава да у последње две године није изречена казна правноснажном одлуком за прекршај или привредни преступ везан за њихову делатност;
* Другу документацију која је, по процени удружења предлагача пројекта/учесника конкурса, од значаја за доделу средстава.

**ОСНОВНИ И ДОПУНСКИ КРИТЕРИЈУМИ ЗА БОДОВАЊЕ ПРЕДЛОГА ПРОЈЕКАТА**

Комисија оцењује пријаве пристигле у складу са условима конкурса, према критеријумима прописаним овим правилником.

Оцена и избор пројеката који ће се финансирати средствима из буџета општине Босилеград врши се применом следећих основних критеријума:

|  |  |  |
| --- | --- | --- |
| **Критеријуми** | **Објашњење критеријума** | **Максималан број бодова** |
| Усаглашеност пројекта са стратешким оквиром општине Босилеград  | Да ли је и у којој мери је пројекат стратешки утемељен, односно у складу са важећим стратешким опредељењем општине Босилеград? | 10 |
| Дефинисани циљеви пројекта, циљна група и корисници пројекта, број директних и индиректних корисника пројекта и њихове потребе  | Да ли су циљеви пројекта јасно дефинисани, достижни у предвиђеном времену трајања пројекта и да ли недвосмислено представљају решење уочених проблема у локалној заједници, односно могу да задовоље јавни интерес?Да ли су циљна група и корисници јасно дефинисани?Да ли је представљена процена броја директних и индиректних корисника пројекта?У ком обиму ће потребе циљне групе и корисника пројекта бити задовољене – обим задовољења јавног интереса? | 10 |
| Одрживост пројекта  | Да ли је ће се активности пројекта наставити и после финансирања пројекта средствима из буџета општине Босилеград и на који начин ће се спроводити и финансирати активности пројекта по престанку финансирања средствима из буџета општине Босилеград?Да ли је пројекат одржив у институционалном и развојном смислу – да ли ће пројектне активности бити спровођене и по истеку времена за спровођење пројекта у оквиру којег ће се финансирати/суфинансирати средствима из буџета општине Босилеград?  | 20 |
| Очекивани резултати и ефекти пројекта  | Да ли су резултати и ефекти пројекта мерљиви?Да ли ће очекивани позитивни ефекти бити далекосежни – у ком року се очекују позитивни ефекти на директне и индиректне кориснике пројекта? | 20 |
| Економичност буџета пројекта и однос трошкова и очекиваних резултата и ефеката | Да ли су трошкови усклађени са предложеним пројектним активностима?Да ли су трошкови пројекта реални?Да ли ће очекивани позитивни ефекти надмашити потенцијалне негативне ефекте спровођења пројекта и његове трошкове - Да ли је однос између процењених трошкова и очекованих резултата и ефеката задовољавајући? | 30 |
| Суфинансирање пројекта из других извора  | Да ли је удружење предлагач пројекта/учесник конкурса обезбедило сопствено новчано учешће или други вид учешћа и/или суфинансирање пројекта из других извора? | 10 |
| **УКУПНО:**  |  | **100** |

**БЛИЖА УПУТСТВА О УСЛОВИМА ЗА ПОДНОШЕЊЕ ПРИЈАВА И КРИТЕРИЈУМИМА ЗА ДОДЕЛУ СРЕДСТАВА**

Ради потпунијег сагледавања квалитета предлога пројеката, Комисија може тражити појашњења предлога пројекта и/или обавити интервју са удружењем предлагачем пројекта/учесником конкурса, као и предложити корекцију предлога пројекта.

Уколико се износ одобрених средства разликује од тражених средства за финансирање пројекта,Комисија може захтевати од подносиоца предлога пројеката евентуално усклађивање буџета пројекта односно рокова реализације пројекта.

Уколико подносилац предлога пројекта не пристане на предложене корекције од стране Комисије, сматраће се да је одустао од пријаве на конкурс.

Чланови комисије појединачно бодују сваки пројекат на основу критеријума. Просечан број бодова представља коначан број бодова за тај предлог пројекта.

Пројекат који је вреднован са мање од 60 бодова и који није подржала већина чланова Комисије неће бити предмет избора за доделу средстава из буџета општине Босилеград.

О спроведеном поступку јавног конкурса Комисија води записник.

**РОК ЗА ДОНОШЕЊЕ ОДЛУКЕ О ИЗБОРУ ПРОЈЕКАТА**

Комисија, у складу са условима јавног конкурса и критеријумима, утврђује прелиминарну листу изабраних пројеката и сачињава предлог одлуке о избору пројеката који ће се финансирати или суфинансирати из буџета општине Босилеград, са наведеним износима новчаних средстава, и исти доставља Општинском већу у року од три дана од дана истека рока за подношење пријаве на јавни конкурс, односно најкасније до 18.02.2024. године.

Прелиминарна листа објављује се на званичној интернет страници и огласној табли општине Босилеград, без одлагања, по достављању предлога одлуке о избору пројеката који ће се финансирати или суфинансирати из буџета општине Босилеград Општинском већу.

Удружење предлагач пројекта/учесник конкурса има право увида у поднете пријаве и приложену документацију у року од три радна дана од дана објављивања прелиминарне листе.

**ЖАЛБЕНИ РОК**

На прелиминарну листу удружења учесници конкурса имају право приговора у року од 8 (осам) дана од дана њеног објављивања.

Одлуку о приговору, која мора бити образложена, Комисија доноси у року од 3 (три) дана од дана истека рока за подношење приговора.

По окончању поступка по приговорима, Комисија сачињава коначни предлог одлуке о избору пројеката који ће се финансирати или суфинансирати из буџета општине Босилеград у року од 3 (три) дана од дана доношења одлуке по приговору и подноси га Општинском већу.

**НАЧИН ОБЈАВЉИВАЊА ОДЛУКЕ О ИЗБОРУ ПРОЈЕКТА**

Одлуку о избору пројеката доноси Општинско веће, на основу записника о спроведеном јавном конкурсу и коначног предлога одлуке Комисије, у року од 3 (три) дана од дана подношења коначног предлога одлуке од стране Комисије.

Одлука о избору пројеката биће објављена на званичној интернет страници и огласној табли општине Босилеград, без одлагања по њеном доношењу.

**СКЛАПАЊЕ УГОВОРА О ФИНАНСИРАЊУ ИЛИ СУФИНАНСИРАЊУ ПРОЈЕКАТА**

Након Одлуке о избору пројеката са изабраним подносиоцима пријаве закључују се појединачни уговори о финансирању или суфинансирању пројекта, којим ће прецизно бити дефинисана права и обавезе уговорних страна.

Детаљне информације о конкурсу могу се добити на телефон 017 877-167 .

Јавни конкурс је објављен на званичној интернет страници општине Босилеград, огласној табли Општинске управе општине Босилеград, на локалним медијима.

**Место: Босилеград Председник Општинског већа**

**Датум: 31.01.2024 године \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**